Kai Donner
Karl Reinhold (Kai) Donner (1. aprill 1888 Helsingi – 12. veebruar 1935 Helsingi) oli soomerootsi päritolu keeleteadlane, antropoloog ja poliitik. Ta asus aastal 1906 õppima keeleteadust Helsingi Ülikoolis, kust aastal 1908 siirdus ta õppima soome-ugri keeli Budapesti Ülikooli ja hiljem (koos Bronisław Malinowskiga) sotsioloogiat Cambridge'i Ülikooli. Aastatel 1911–1913 ja 1914 käis ta kahel korral ekspeditsioonil Siberis samojeedide juures. Ta kogus sölkupi, kamassi ja keti keele materjali.